कांग्रेस ने मंथन बैठक की योजना टाली  
भ्रष्टाचार जैसे मुद्दों पर चारों तरफ से आलोचना से घिरी कांग्रेस ने इस माह अपनी मंथन बैठक आयोजित करने की योजना टाल दी है।
भ्रष्टाचार जैसे मुद्दों पर आलोचना से घिरी कांग्रेस ने इस माह अपनी मंथन बैठक आयोजित करने की योजना टाल दी है। पार्टी के सूत्रों ने बताया कि कांग्रेस इन दिनों बाबा रामदेव और सामाजिक कार्यकर्ता अन्ना हजारे के आंदोलनों के संदर्भ में विपक्षी दलों के आरोपों के जवाब में अभियान चला रही है। ऐसे में समझा जाता है कि पार्टी की मंथन बैठक नवंबर में शुरू होने वाले संसद के शीतकालीन सत्र से पहले आयोजित होगी।  अगले साल मुख्य हिन्दी भाषी राज्य उत्तर प्रदेश सहित कुछ प्रदेशों में विधानसभा चुनाव होने हैं। माना जाता है कि मंथन बैठक में कुछ नए विचार उभरेंगे, जिनसे संगठन को चुनौतियों का सामना करने में मदद मिलेगी। चिंतन शिविर नामक इस बैठक का आयोजन कांग्रेस शासित राजस्थान में किए जाने की संभावना है।  इस बैठक से, पिछले माह सत्ता में दो साल पूरे कर चुकी संप्रग सरकार द्वितीय को अपने कामकाज का मध्यावधि आकलन करने का मौका मिलेगा। संभावित आयोजन स्थल के रूप में माउंट आबू के उस हिल रिजॉर्ट की चर्चा है, जहां करीब एक दशक पहले पार्टी के मुख्यमंत्रियों की एक बैठक हुई थी। कांग्रेस अध्यक्ष सोनिया गांधी ने पिछले साल दिसंबर में कांग्रेस के पूर्ण सत्र के दौरान ऐसी बैठक के आयोजन की योजना के बारे में कहा था।